লিবিয়া বোমা বিস্ফোরণে প্রাণ হারালেন এক ভারতীয় নার্স এবং তাঁর দেড় বছরের শিশুপুত্র। হাসপাতালে ডিউটিতে থাকায় বেঁচে গিয়েছেন তাঁর স্বামী।
কেরলের বাসিন্দা সুনু সথ্যান এবং তাঁর স্বামী বিপিন কুমার, দু’জনেই লিবিয়ার জাউইয়া মেডিক্যাল সেন্টার নামে একটি হাসপাতালে চাকরি করেন। শুক্রবার সুনু এবং তাঁর দেড় বছরের ছেলে যখন বাড়িতে ঘুমোচ্ছিল, সেই সময়েই বোমা বিস্ফোরণে তাঁদের বাড়িটি উড়ে যায়। লিবিয়ার রাজধানী ত্রিপোলি থেকে প্রায় ৪৫ কিলোমিটার দূরে জাউইয়ায় এই ঘটনা ঘটেছে। মৃত ওই ভারতীয় নার্সের বাবা সথ্যান নায়ার নিজেই একথা জানিয়েছেন।  একই সঙ্গে, মেয়ে এবং নাতির মৃতদেহ ফিরিয়ে আনার জন্য কেন্দ্রীয় সরকারের সাহায্যও চেয়েছেন তিনি। 
বিদেশমন্ত্রী সুষমা স্বরাজও লিবিয়ায় ভারতীয় নার্স এবং তাঁর সন্তানের মৃত্যুর খবর টুইট করে জানিয়েছেন। মৃত ওই নার্সের স্বামীর সঙ্গে তিনি যোগাযোগ রাখছেন বলেও জানিয়েছেন বিদেশমন্ত্রী। টুইটে বিদেশমন্ত্রী আরও জানিয়েছেন, ওই হাসপাতালে আরও ২৬জন ভারতীয় চাকরি করেন। তাঁদের বিষয়েও খোঁজ নেওয়া হচ্ছে। 

ঘটনা নিয়ে বিদেশমন্ত্রী সুষমা স্বরাজের টুইট।
লিবিয়া চলতে থাকা গৃহযুদ্ধের জেরেই তাঁর মেয়ে এবং নাতির মৃত্যু হয়েছে বলে জানিয়েছেন সথ্যান নায়ার। যদিও, জন্মের পরে এখনও নাতির মুখ দেখেননি এই বৃদ্ধ এবং তাঁর পরিবার। অন্যদিকে, কেরলের স্বরাষ্ট্রমন্ত্রী রমেশ চেন্নিথলা জানিয়েছেন, লিবিয়ায় এই মুহূর্তে কেরলের ৮ থেকে ৯জন বাসিন্দা আটকে রয়েছেন। তাঁদেরও ফিরিয়ে আনার চেষ্টা চলছে।
যুদ্ধবিধ্বস্ত এলাকাগুলি ছেড়ে চলে আসার জন্য ভারতীয়দের কাছে অনুরোধ করেছেন বিদেশমন্ত্রী সুষমা স্বরাজ।